‘Rowers’ aangekeer danksy sosiale media | Maroela Media
Een van die speelgoedvuurwapens waarop daar beslag gelê is. Foto: SAPD
Sers. Majola Nkohli, woordvoerder van die polisie, het gesê die verdagtes het omstreeks 08:00 op die Pep-winkel in die hoofstraat toegeslaan, kort nadat die personeel die winkel oopgesluit het. Die twee mans het vuurwapens by hulle gehad en vyf personeellede daarmee aangehou.
Volgens Nkohli kon een van die personeellede daarin slaag om ongesiens ŉ familielid via sosiale media van die rooftog in kennis te stel, voordat die rowers al vyf personeellede met kabelbinders vasgebind het.
Een van die verdagtes het die vuurwapen op die personeel gerig, terwyl die tweede verdagte kontant uit die kluis en kasregisters gehaal en in ŉ sak gedruk het. Op daardie oomblik het die polisie by die toneel opgedaag en albei verdagtes in hegtenis geneem.
“Die polisie het op twee speelgoedvuurwapens en ŉ sak kontant beslag gelê. Die twee verdagtes, albei 24 jaar oud, sal Maandag in die Uitenhage-landdroshof verskyn op aanklagte van sakeroof,” het Nkohli gesê.
Kapt. Flippie de Jager, die waarnemende stasiebevelvoerder, het die polisiebeamptes geloof wat so vinnig reageer het om die verdagtes vas te trek. De Jager het ook ŉ beroep op winkeleienaars en personeel gedoen om tydens die feesseisoen uiters waaksaam te wees en enige verdagte persone in hul omgewing by die polisie aan te meld.
Flip de Jager, doen dinge reg en komplimenteer eerstens die PEP-Personneellid wat julle wiele aan die rol gesit het. Pep behoort die personeellid te komplimenteer met ‘n kontantbeloning omdat diè nie geweet het dat dit speelgoedwapens was en dus bereid was om lewe op die spel te plaas. Doen dinge reg.
Knap gedaan twee minder op straat.
Nou kan ek vir my vriende wat teen sosiale media is, sê dat dit ook ten goede gebruik kan word. In die voorkoming van misdaad.
Knap gedaan werlnemer by Pep. Jy het flink gereageer op n ernstige situasie.
Die werknemer by Pep is n held. Baie dankie!!